钦定古今图书集成/理学汇编/文学典/第060卷 > 李群玉
## 钦定古今图书集成/理学汇编/文学典/第060卷 > 李群玉

按《全唐诗话》，群玉，字文山，澧州人。裴休观察湖南，厚
延致之。及为相，以诗论荐，授校书郎。群玉好吹笙，善
急就章，喜食鹅。及授校书郎东归，卢肇送诗云：“妙吹
应谐凤，工书定得鹅。”《杜丞相悰筵中赠美人》云：“裙拖
六幅潇湘水，鬓耸巫山千朵云。貌态秪应天上有，歌
声岂合世间闻。胸前瑞雪灯斜照，眼底桃花酒半醺。
不是相如怜赋客，肯教容易见文君。”群玉解天禄之
任而归涔阳，经二妃庙，题云：“小孤洲北浦云边，二女
明妆玉俨然。野庙向江春寂寂，古碑无字草芊芊。风
回日莫吹芳芷，月落山深哭杜鹃。犹似含嚬望巡狩，
九疑凝黛隔湘川。”又曰：“黄陵庙前春已空，子规啼血
滴松风。不知精爽落何处，疑是行云秋色中，群玉疑
春空。”遂至秋色，欲易之，恍若有物告以二年之兆。时
浔阳太守段成式志其事，二年后果死于洪井。段以
诗哭之曰：“曾话黄陵事，今为白日催。老无男女累，谁
哭到泉台。”

按《北梦琐言》：“李群玉校书，字文山，澧州人。有诗名，散
逸不乐应举，亲友强之，一上而已。尝受知于相国河
东裴公休，为其延誉，因进诗授弘文馆校书，终于荆
襄间。然多狎酒徒，疑其为张祜之流。李少逢善夷谪
官澧阳，备知其行止，因为记之。乃清介高节之人，非
轻率之士，疑为同人所谤。或曰曾为荆之幕下，假书”
题谒澧吏艾使君。李谓艾侯曰：“小子困甚，幸使君痛
救之。”州将以其轻脱，所济不厚也。

按《湖广通志》：“李群玉，字文山，澧阳人。文采藻丽，长于
诗赋，不乐仕进。宰相裴休爱其才，与令狐绹荐之朝，
词云：‘冥鸿不归，羽翰自逸。雾豹远迹，文采愈奇’。授弘
文馆校书郎。”